Centrum vedecko-technických informácií SR
               	Lamačská cesta 8/A, 811 04 Bratislava

SPRÁVA ZO ZAHRANIČNEJ PRACOVNEJ CESTY

1.  Účastník ZPC:
Mgr. Monika Bideau Repčíková,
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Odborná poradkyňa pre vedu a výskum, 
anglický, francúzsky, nemecký, český 

2.  Zahraničná pracovná cesta:
Belgické kráľovstvo, Brusel, 02.12 (00:01) - 20.12.2019 (18:00) 
Zahraničná pracovná cesta prerušená v dňoch: 20.12 (18:00) - 31.12.2019 (23:59)
Styčná kancelária SR pre výskum a vývoj v Bruseli, cestovné a pobytové náklady hradené CVTI SR

3.  Rámcový program pobytu:
Program zahraničnej pracovnej cesty sa v decembri 2019 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2019. Od toho sa odvíjali aktivity, ktoré som v rámci pobytu uskutočňovala.

Pre lepšiu čitateľnosť sú aktivity rozdelené do 4 podskupín :
1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
2. Vykonávanie informačnej činnosti a komunikácia s relevantným segmentom vedeckej komunity a podnikov
3. Organizovanie stretnutí, konferencií, seminárov a iných podujatí
4. Stručný priebeh rokovaní, resp. študijného pobytu

1. Participácia na informačných, poradenských, školiacich a podporných aktivitách kancelárie SLORD v oblasti výskumu a vývoja
Večer s vedou s Ing. Mikulášom Černotom, PhD., 9.12.2019
Dňa 9. decembra 2019 sa v priestoroch Kancelárie Bratislavského samosprávneho kraja v Bruseli konalo neformálne podujatie s názvom Science Evening, ktorého hlavným hosťom bol Ing. Mikuláš Černota, PhD. ktorý pôsobí ako odborný pracovník a vysokoškolský pedagóg na Ekonomickej Univerzite v Bratislave.
Podujatie organizovala Styčná kancelária SR pre výskum a vývoj v Bruseli (SLORD) v spolupráci s Kanceláriou BSK v Bruseli. Na podujatí sa zúčastnilo približne 45 hostí a to najmä zástupcovia, Európskych inštitúcií, IGLO kancelárií, atašé pre klímu a životné prostredie a zástupcovia medzinárodných organizácií so zastúpením v Bruseli.
Cieľom vedecko-popularizačného podujatia bolo predstaviť špičkového slovenského vedca  a jeho výskum populárnou a ľahko zrozumiteľnou formou pre široké publikum. Témou decembrovej prednášky boli klimatické zmeny a vzťahy medzi človekom a prírodou v čase globálnych zmien.
Mikuláš Černota predstavil vo všeobecnosti najväčšie výzvy 21. storočia, ktoré sú úzko spojené s klimatickými zmenami. Po celé desaťročia čelíme veľkej výzve formovania vzťahov medzi človekom a prírodou v našom každodennom živote a síce na jednej strane sme svedkami zvyšujúceho sa znečistenia ovzdušia a zmeny klímy, na strane druhej máme stále v záujem chrániť našu prírodu a prostredie, v ktorom žijeme.  Prednáška priblížila interakciu biologického a spoločenského systému, globálnej ekológie dopadu na naše životy a možných riešení v rámci zásad trvalej udržateľnosti.
Mikuláš Černota tiež oboznámil publikum so svojimi skúsenosťami s kritickým vyhodnotením vplyvu zmeny klímy na prírodné zdroje a spôsobov, ako vyvážiť zachovanie a komerčné využitie zdrojov predstavujúcich negatívne, ale aj pozitívne aspekty zvyšovania CO2 v atmosfére. Publikum informoval, že klimatické zmeny sú len z ôsmich percent príčinou environmentálnych zmien a degradácie. Až 80% všetkých zmien životného prostredia spôsobuje transformácia zeme a pôdy. Je preto nevyhnutné, aby sa vysádzali stromy a zastavila sa deforestácia. Černota tiež odporučil sa pripraviť na klimatické zmeny aj dobrým spánkom, keďže budeme v budúcnosti čeliť čoraz častejším teplotným rozdielom v rámci 24 hodín, čo spôsobí veľkú záťaž na kardiovaskulárny systém človeka. Okrem tohto je aj veľmi prospešný pobyt v prírode a primárne v lese, ktorý posilňuje tzv. NK bunky (z angl. natural killer cell, čiže „prirodzený zabijak), čo sú veľké bunky imunitného systému. Už dvojhodinový pobyt v lese výrazne prospeje k zníženiu krvného tlaku či napríklad úrovne stresu.
Po prednáške nasledovala diskusia s účastníkmi podujatia a menšia recepcia. Podujatie prispelo nielen k popularizácií vedy a prezentácií slovenského vedca pred medzinárodným publikom, ale tiež k zvýšeniu povedomia o tak dôležitej téme, ako sú klimatické zmeny a ochrana životného prostredia. 

2. Vykonávanie informačnej činnosti a komunikácia s relevantným segmentom vedeckej komunity a ďalších inštitúcií/organizácií
2.1 Prevádzkovanie informačného portálu
V priebehu mesiaca december 2019 boli na webovej stránke SLORD pravidelne zverejňované aktuality z oblasti vedy, výskumu a inovácií, plánované podujatia, informačné dni a odporúčania pre oblasť výskumu a inovácií v EÚ. Prebiehajú aj prípravy na modernizáciu portálu SLORD a jeho harmonizáciu s novým ERA Portálom, pričom plánovaný prechod na novú verziu portálu je marec 2020.
Pravidelne bol aktualizovaný aj profil SLORD na Facebooku či na Twitteri. Taktiež bol pripravený newsletter, ktorý bol adresovaný približne 2.900 kontaktom z prostredia slovenskej vedy, výskumu a inovácií.
2.2 Komunikácia s relevantným segmentom vedeckej komunity a ďalších inštitúcií/organizácií
Dialóg s nasledovnými osobami, resp. inštitúciami: 
1.	s národnými delegátmi a národnými kontaktnými bodmi (NCP) pre programové výbory rámcového programu pre výskum a inovácie Horizont 2020;
2.	so Stálym zastúpením SR pri EÚ, predovšetkým so zástupcami pre výskum a vývoj a vysokoškolské vzdelávanie;
3.	s Národnou agentúrou programu Erasmus+ pre vzdelávanie a odbornú prípravu (SAAIC);
4.	so Slovenskou rektorskou konferenciou (SRK);
5.	ďalšími verejnými a súkromnými slovenskými subjektami podľa potreby a záujmu. 
3. Organizovanie stretnutí, konferencií, seminárov a iných podujatí
3.1. Večer s vedou   
Kancelária SLORD s podporou kancelárie Bratislavského samosprávneho kraja v Bruseli zorganizovala dňa 9.12.2019 neformálne podujatie s názvom Science Evening, ktorého hlavným hosťom bol Ing. Mikuláš Černota, PhD. ktorý pôsobí ako odborný pracovník a vysokoškolský pedagóg na Ekonomickej Univerzite v Bratislave. 
Celá tlačová správa z podujatia je uvedená na str. 2 tejto správy.
3.2 Návšteva predsedov akadémií vied z V4 v Bruseli

V súčasnosti prebiehajú diskusie medzi pracovníkmi Styčných kancelárií V4 v Bruseli a predsedami akadémií vied z krajín V4 ohľadom prípravy návštevy predsedov akadémií vied z V4 v Bruseli, ktorá by sa uskutočnila v prvej polovici júna 2020, kedy bude definitívne známe nové zloženie vysokých predstaviteľov Európskej komisie, Európskeho parlamentu a ďalších kľúčových zainteresovaných európskych inštitúcií.

Pracovníci štyroch kancelárií pripravili oficiálnu pozvánku na osobné stretnutie medzi novou komisárkou pre pre výskum, inovácie, vzdelávanie, kultúru a mládež, Mariyou Gabriel a predsedami 4 akadémií vied.

3.3 Odborná prednáška “Slovak diamonds saving the Planet”
Dňa 5.12.2019 sa v priestoroch kancelária SLORD uskutočnila neformálna prednáška s Ing. Miroslavom Behúlom, PhD., ktorá slúžila predovšetkým na informáciu pracovníkov kancelárie SLORD o výskumných aktivitách tohoto mladého vedca a zároveň bolo pozvaný malý počet vybraných zahraničných účastníkov, z ktorých sa prednášky zúčastnil zástupca regiónu Vodice v Slovinsku.

3.4 Zasadnutia projektového konzorcia SHAR-Q
V dňoch 10. – 11.12. 2019 poskytla kancelária SLORD svoje priestory zasadnutiu úspešného projektového konzorcia pod akronymom SHAR-Q, ktorého členom je aj slovenská spoločnosť Bavenir s.r.o. Tieto priestory a ďalšia logistická podpora boli poskytnuté bezplatne v rámci prierezovej podpornej aktivity, kedy kancelária ponúka slovenským výskumníkom možnosť využiť zasadacie priestory na organizáciu projektových stretnutí, seminárov, rokovaní a školení.

4.  Stručný priebeh rokovaní, resp. študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Zápisy zo všetkých relevantných verejných podujatí sú priebežne zverejňované na webe SLORD a dostupné všetkým záujemcom. 

Konferencie, semináre, podujatia – December 2019: 
				December 2019:		
Dátum	Čas	Miesto	Účastník (SLORD)	Účastníci	Podujatie	
05.12.2019	09:00– 11:00	Európsky parlament	Monika Bideau Repčíková	Široká európska akademická a výskumná komunita	Delivering circular economy through the European Green Deal
	
05.12.2019	13:30-  18:00	Brussels Information Point
	Monika Bideau Repčíková	Široká európska akademická a výskumná komunita	Guild Forum on European Universities: Towards a new vision for Europe's higher education sector 
	
09.12.2019	19:30 – 21:00	Večer s vedou  	Monika Bideau Repčíková, AK, TR	Bruselská výskumná komunita	Večer s vedou s Ing. Mikulášom Černotom, PhD	
19.12.2019	14:00 – 17:00	CLORA	Monika Bideau Repčíková 	Bruselská výskumná komunita	Visualizing knowledge creation in the ERA: the RISIS-Knowmak tool 	

Stretnutia a rokovania - December 2019: 

December 2019:	
Dátum	Čas	Miesto	Účastník (SLORD)	Účastníci	Téma stretnutia	Záznam	
04.12.2019	15:30 – 17:30	V4 Stretnutie	Monika Bideau Repčíková, TR, AK	Zástupcovia styčných kancelárií (CZELO, PolSCA) a SZ HU pri EÚ v Bruseli	Vyhodnotenie V4 tréningu pre projektových manažérov a spätnej väzby od účastníkov, plánovanie návštevy predsedov akadémií vied V4 v Bruseli, výmena informácií		
05.12.2019	12:00 – 13:00	Vespa, Rue Joseph II.	Monika Bideau Repčíková	Sophie Sergent	Spoločná príprava tematického dňa CLORA v oblasti Šírenie excelentnosti a rozširovanie účasti		
10.12.2019	10:00 – 11:30	SLORD  	Monika Bideau Repčíková, AK	Mikuláš Černota	Osobné stretnutie a konzultácia ohľadom možnosti zapájania Ekonomickej univerzity v Bratislave do výskumných projektov H2020 a ďalších výskumných iniciatív		
11.12.2019	09:30 – 11:00	SLORD (Skype)	Monika Bideau Repčíková, TR 	CVTI SR, projektový tím SK4ERA	Pracovné stretnutie k riadeniu a administratíve projektu SK4ERA	Zápis 	

5.  Odporúčané závery:

1.	Predĺžiť termín dodatočnej finančnej podpory pre slovenské univerzity, ktoré pripravujú svoje zapojenie do druhého kola iniciatívy Európske univerzity 

Iniciatíva Európske univerzity so sebou prináša obrovské výzvy a zapojenie sa slovenských univerzít do tejto iniciatívy je z hľadiska ich budúcej úspešnosti a konkurencieschopnosti kľúčová. V prvej pilotnej výzve Európske univerzity neuspela ani jedna slovenská univerzita, a to najmä z toho dôvodu, že bolo štatisticky prijatých menej prihlášok v porovnaní s ostatnými krajinami (celkovo 2). 

Druhá výzva bola zverejnená 5. novembra 2019 v rámci všeobecnej výzvy na podávanie návrhov projektov na rok 2020 v rámci Erasmus+. Termín na zasielanie žiadostí bol stanovený na 26. februára 2020, 17:00. V druhom kole Komisia plánuje podporiť ďalších 24 aliancií. V rámci ročného pracovného plánu Erasmus+ sa na rok 2020 počíta s rozpočtom 120 miliónov EUR (5 mil. EUR/aliancia, spolufinancovanie vo výške 80%).

Viaceré krajiny EÚ (Nemecko, Francúzsko, Španielsko, Portugalsko a i.) si uvedomujú dôležitosť tejto iniciatívy a podporujú národnými financiami či už univerzity, ktoré sú súčasťou pripravovanej aliancie, alebo tie, ktoré sa úspešne stanú súčasťou aliancie, ktorá uspeje vo výzvach Európskej komisie poskytnutím dodatočných finančných prostriedkov určených na implementáciu ambiciózneho plánu aliancie.

Výzva na podporu zapojenia verejných vysokých škôl do iniciatívy Európskych univerzít vyhlásená dňa 18.11.2019 je prospešnou iniciatívou, ktorá bezpochyby slúži ako motivačný faktor a praktická pomoc slovenských univerzitám. Viaceré konzorciá sa kreujú a dotvárajú práve v tomto období a priebehajú aj podporné aktivity zo strany kancelárie SLORD a iných aktérov, a preto je potrebné predĺžiť termín tejto výzvy pre prípadných dodatočných záujemcov z radov slovenských univerzít, a to minimálne do 31. januára s možnosťou spätnej refundácie za uplynulé obdobie (t.j po 1. júni 2019).

2.	Príprava slovenských subjektov na nadchádzajúci program Horizont Európa (2021 – 2027)
Nadchádzajúci rámcový program pre výskum a inovácie, Horizont Európa, so sebou prináša mnohé novinky, predovšetkým z hľadiska jeho štruktúry, nových iniciatív akými sú výskumno-inovačné misie, či reformácia systému partnerstiev, ale aj nové finančné pravidlá, ktoré je potrebné systematicky komunikovať smerom k slovenskej výskumno-inovačnej komunite. 

Doterajšie aktivity kancelárie SLORD spočívali v pravidelnom informovaní o priebehu rokovaní o novom programe pomocou webstránky, mesačného newslettra, V4 tréningov pre projektových manažérov v Bruseli, osobných konzultácií a iných aktivít. Vzhľadom na to, že rok 2020 bude posledným rokom programu Horizont 2020 a prvé výzvy nového programu budú s najväčšou pravdepodobnosťou publikované už v poslednom kvartáli roku 2020, je potrebné zintenzívniť tieto aktivity a koordinovať národný plán informovania o novom programe. 

Jednou z možností je organizácia špecifických informačných podujatí o programe Horizont Európa, podľa možnosti vo viacerých regiónoch Slovenska, ideálne počas druhého kvartálu roka 2020.

3.	Zabezpečiť stabilnú národnú podporu a posilniť koordináciu aktivít pre sieť EURAXESS Slovensko.
Sieť EURAXESS Slovensko, ktorá tvorí súčasť európskej siete EURAXESS vo viac ako 40 krajinách EÚ, ako aj mimo nej, je strategickým nástrojom zvyšovania konkurencieschopnosti a atraktívnosti slovenských univerzít a iných výskumných inštitúcií pre zahraničných vedcov a výskumníkov. 

Zabezpečenie silnej národnej podpory tejto sieti je v tomto smere kľúčové. Sieť EURAXESS je taktiež jednou zo sietí so schopnosťou prepájania jednotlivých univerzít a iných výskumné subjektov, členov tejto siete s cieľom zapojiť sa do iných projektov, vrátane projektov programu Horizont 2020. Slovenské inštitúcie vysokoškolského vzdelávania a výskumu by mali byť plnohodnotnými aktérmi tejto paneurópskej iniciatívy a mali by byť k tomu motivované aj z hľadiska národných podporných aktivít a financií.
6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.   Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete: áno

Správu vypracoval: Monika Bideau Repčíková	
Dátum: 11.12.2019

								
Správu schválil:  prof. RNDr. Ján TURŇA, CSc., generálny riaditeľ